CELEX: 32014R0625
Language: lt
Date: 2014-03-13 00:00:00
Title: 2014 m. kovo 13 d. Komisijos deleguotasis reglamentas (ES) Nr. 625/2014, kuriuo Europos Parlamento ir Tarybos reglamentas (ES) Nr. 575/2013 papildomas techniniais reguliavimo standartais, nustatant reikalavimus investuotojams, rėmėjams, pirminiams skolintojams ir įstaigoms iniciatorėms, susijusius su perleistos kredito rizikos pozicijomis  Tekstas svarbus EEE

13.6.2014   
            
            
               LT
            
            
               Europos Sąjungos oficialusis leidinys
            
            
               L 174/16
            
         KOMISIJOS DELEGUOTASIS REGLAMENTAS (ES) Nr. 625/2014
   2014 m. kovo 13 d.
   kuriuo Europos Parlamento ir Tarybos reglamentas (ES) Nr. 575/2013 papildomas techniniais reguliavimo standartais, nustatant reikalavimus investuotojams, rėmėjams, pirminiams skolintojams ir įstaigoms iniciatorėms, susijusius su perleistos kredito rizikos pozicijomis
   (Tekstas svarbus EEE)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2013 m. birželio 26 d. Europos Parlamento ir Tarybos reglamentą (ES) Nr. 575/2013 dėl prudencinių reikalavimų kredito įstaigoms ir investicinėms įmonėms ir kuriuo iš dalies keičiamas Reglamentas (ES) Nr. 648/2012 (1), ypač į jo 410 straipsnio 2 dalį,
   kadangi:
   
               (1)
            
            
               ekonominės dalies išlaikymu siekiama suderinti šalių, atitinkamai perleidžiančių ir perimančių vertybiniais popieriais pakeistų pozicijų kredito riziką, dalis. Jeigu subjektas vertybiniais popieriais pakeičia savo paties įsipareigojimus, toks dalių suderinimas nustatomas savaime, nepaisant to, ar galutinis skolininkas savo skolą užtikrina įkaitu. Jeigu yra aišku, kad kredito rizika lieka iniciatoriui, jam nebūtina išlaikyti dalies ir dėl to anksčiau buvusi pozicija nepagerėtų;
            
         
               (2)
            
            
               tikslinga paaiškinti, kad perleistos kredito rizikos pozicija atsiranda tam tikrais specifiniais atvejais, kai įstaiga, kai ji neveikia kaip iniciatorius, rėmėjas ar pirminis skolintojas, gali prisiimti kredito riziką, susijusią su pakeitimo vertybiniais popieriais pozicija, įskaitant atvejus, kai įstaiga veikia kaip su pakeitimo vertybiniais popieriais sandoriu susijusios išvestinės finansinės priemonės sandorio šalis, su pakeitimo vertybiniais popieriais sandoriu susijusio apsidraudimo sandorio šalis, likvidumo priemonės teikėja sudarant sandorį ir kai įstaiga, vykdydama rinkos formavimo veiklą, pakeitimo vertybiniais popieriais pozicijas turi prekybos knygoje;
            
         
               (3)
            
            
               vykdant pakartotinio pakeitimo vertybiniais popieriais sandorius kredito rizika perleidžiama pirmojo turto pakeitimo vertybiniais popieriais lygmeniu ir antruoju, sandorio „pertvarkymo“ lygmeniu. Abu sandorio lygmenys ir abu atitinkami kredito rizikos perleidimo etapai yra nepriklausomi, kiek tai susiję su šiame reglamente nustatytais reikalavimais. Kiekvienu sandorio lygmeniu įstaigos, tuo konkrečiu lygmeniu prisiimančios perleistą kredito riziką, turėtų užtikrinti, kad būtų išlaikyta grynoji ekonominė dalis ir atliekamas išsamus patikrinimas. Todėl, jeigu įstaiga riziką prisiima tik antruoju, sandorio „pertvarkymo“ lygmeniu, su grynosios ekonominės dalies išlaikymu ir išsamiu patikrinimu susiję reikalavimai tai įstaigai taikomi tik dėl antrojo sandorio lygmens. Vykdant tą patį pakartotinį pakeitimo vertybiniais popieriais sandorį, įstaigos, kurios prisiima su pirmojo lygmens turto pakeitimu vertybiniais popieriais susijusią riziką, turėtų laikytis išlaikymo ir išsamaus patikrinimo reikalavimų, susijusių su pirmuoju pakeitimo vertybiniais popieriais sandorio lygmeniu;
            
         
               (4)
            
            
               tikslinga išsamiau patikslinti išlaikymo įpareigojimo taikymo nuostatas, įskaitant atitiktį reikalavimams, kai yra keli iniciatoriai, rėmėjai ar pirminiai skolintojai, išsamias nuostatas, susijusias su skirtingomis išlaikymo galimybėmis, kaip įvertinti išlaikymo reikalavimą sudarant sandorį ir nuolat ir kaip taikyti išimtis;
            
         
               (5)
            
            
               Reglamento (ES) Nr. 575/2013 405 straipsnio 1 dalies a–e punktuose nurodyta įvairių galimybių, kurias pasirinkus galima išlaikyti reikalaujamą dalį. Šiame reglamente išsamiai paaiškinami būdai, kaip laikytis reikalavimų pagal kiekvieną iš šių galimybių;
            
         
               (6)
            
            
               dalis galėtų būti išlaikoma taikant sintetinę arba sąlyginę formą, jeigu šie metodai visiškai atitinka vieną iš Reglamento (ES) Nr. 575/2013 405 straipsnio 1 dalies a–e punktuose nurodytų galimybių, kuriai galima prilyginti sintetinę arba sąlyginę išlaikymo formą, ir jeigu užtikrinama, kad bus laikomasi atskleidimo reikalavimų;
            
         
               (7)
            
            
               draudžiama apdrausti ar parduoti išlaikytą dalį, jeigu taikant šias priemones pakenkiama išlaikymo reikalavimo tikslui, t. y. jos gali būti leidžiamos, tik jeigu jomis išlaikytojas neapsidraudžia nuo kredito rizikos, susijusios arba su išlaikytomis pakeitimo vertybiniais popieriais pozicijomis, arba su išlaikytomis rizikos pozicijomis;
            
         
               (8)
            
            
               siekiant užtikrinti nuolatinį grynosios ekonominės dalies išlaikymą, įstaigos turėtų užtikrinti, kad pakeitimo vertybiniais popieriais struktūra nebūtų grindžiama tokiu mechanizmu, kurį taikant minimalus išlaikymo reikalavimas sandorio sudarymo metu neišvengiamai mažėtų sparčiau nei perleidžiama dalis. Be to, išlaikytai daliai neturėtų būti teikiama pirmenybė pinigų srautų atžvilgiu, kad ji nebūtų lengvatinėmis sąlygomis grąžinama ar amortizuojama ir dėl to nebesiektų 5 % parduodamų segmentų ar vertybiniais popieriais pakeistų pozicijų einamosios nominaliosios vertės. Įstaigai, perimančiai pakeitimo vertybiniais popieriais poziciją, suteikta kredito parama taip pat neturėtų neproporcingai mažėti, atsižvelgiant į grąžinimo normą pagal pagrindines pozicijas;
            
         
               (9)
            
            
               įstaigos turėtų turėti galimybę naudotis trečiųjų šalių, ne išorinių kredito rizikos vertinimo institucijų (ECAI), parengtais finansiniais modeliais, kad sumažintų su išsamaus patikrinimo prievolių laikymusi susijusią administracinę naštą ir reikalavimų laikymosi sąnaudas. Įstaigos trečiųjų šalių finansinius modelius turėtų taikyti, tik jeigu prieš investuodamos jos ėmėsi tinkamų atsargumo priemonių patvirtindamos atitinkamas modelių prielaidas ir struktūrą ir supranta tokių modelių metodiką, prielaidas bei rezultatus.
            
         
               (10)
            
            
               labai svarbu papildomai patikslinti, kaip dažnai įstaigoms derėtų tikrinti, kaip jos laikosi išsamaus patikrinimo reikalavimų, kaip įvertinti, ar tikslinga taikyti skirtingas politikos priemones ir procedūras prekybos ir ne prekybos knygai, kaip įvertinti atitiktį reikalavimams, jeigu pozicijos siejamos su koreliacinės prekybos portfeliu, ir patikslinti kai kurias Reglamento (ES) Nr. 575/2013 406 straipsnio sąvokas, kaip antai „rizikos ypatybės“ ir „struktūriniai požymiai“;
            
         
               (11)
            
            
               remiantis Reglamento (ES) Nr. 575/2013 14 straipsnio 2 dalimi, trečiosiose šalyse įsisteigę subjektai, kurie yra konsoliduojami pagal Reglamento (ES) Nr. 575/2013 18 straipsnį, tačiau kuriems tiesiogiai netaikomi papildomi rizikos koeficientai, neturėtų būti laikomi pažeidusiais Reglamento (ES) Nr. 575/2013 405 straipsnį tam tikromis aplinkybėmis, pavyzdžiui, jeigu rizikos pozicijos į prekybos knygą yra įtrauktos rinkos formavimo veiklos tikslais. Neturėtų būti laikoma, kad įstaigos pažeidė tą straipsnį, kai tokios rizikos pozicijos ar pozicijos, įtrauktos į prekybos knygą, nėra reikšmingos ir nesudaro neproporcingos prekybos veiklos dalies, su sąlyga, kad rizikos pozicijos ar pozicijos yra gerai suprantamos ir yra įgyvendinta oficiali politika ir procedūros, tinkamos subjekto ir grupės bendram rizikos pobūdžiui ir jį atitinkančios;
            
         
               (12)
            
            
               būtina iš pradžių nuolat investuotojams atskleisti informaciją apie išlaikymo įsipareigojimo dydį ir visus reikšmingus duomenis, įskaitant duomenis apie kredito kokybę ir pagrindinės pozicijos rezultatus, norint atlikti veiksmingą ir išsamų pakeitimo vertybiniais popieriais pozicijų patikrinimą. Atskleisti duomenys turėtų apimti išlaikytojo tapatybės duomenis, pasirinktą išlaikymo galimybę ir pradinį bei esamą įsipareigojimą išlaikyti ekonominę dalį. Kai taikomos Reglamento (ES) Nr. 575/2013 405 straipsnio 3 ir 4 dalyse numatytos išimtys, vertybiniais popieriais pakeistos pozicijos turėtų būti aiškiai atskleistos, jeigu išlaikymo reikalavimas netaikomas, ir nurodyta šio netaikymo priežastis;
            
         
               (13)
            
            
               šis reglamentas grindžiamas techninių reguliavimo standartų projektu, kurį Komisijai pateikė Europos priežiūros institucija (Europos bankininkystės institucija);
            
         
               (14)
            
            
               Europos priežiūros institucija (Europos bankininkystės institucija) surengė atviras viešas konsultacijas dėl techninių reguliavimo standartų projekto, kuriuo grindžiamas šis reglamentas, išanalizavo galimas susijusias išlaidas ir naudą bei paprašė bankininkystės suinteresuotųjų subjektų grupės, sudarytos pagal Europos Parlamento ir Tarybos reglamento (ES) Nr. 1093/2010 (2) 37 straipsnį, nuomonės,
            
         PRIĖMĖ ŠĮ REGLAMENTĄ:
   I SKYRIUS
   
      TERMINŲ APIBRĖŽTYS IR PAKEITIMO VERTYBINIAIS POPIERIAIS RIZIKOS POZICIJA
   
   1 straipsnis
   Terminių apibrėžtys
   Šiame reglamente vartojamų terminų apibrėžtys:
   
               a)
            
            
               išlaikytojas – subjektas, veikiantis kaip iniciatorius, rėmėjas ar pirminis skolintojas, kuris pagal Reglamento (ES) Nr. 575/2013 405 straipsnio 1 dalį išlaiko pakeitimo vertybiniais popieriais grynąją ekonominę dalį;
            
         
               b)
            
            
               sintetinė išlaikymo forma – ekonominės dalies išlaikymas naudojant išvestines finansines priemones;
            
         
               c)
            
            
               sąlyginė išlaikymo forma – ekonominės dalies išlaikymas naudojant garantijas, akredityvus ir kitų panašių formų kredito paramą, nedelsiant užtikrinančius išlaikymo taikymą;
            
         
               d)
            
            
               vertikalusis segmentas – segmentas, dėl kurio segmento turėtojas proporcingai prisiima kiekvieno išleisto pakeitimo vertybiniais popieriais sandorio segmento kredito riziką.
            
         II SKYRIUS
   
      KREDITO RIZIKA, SUSIJUSI SU PAKEITIMO VERTYBINIAIS POPIERIAIS POZICIJA
   
   2 straipsnis
   Konkretūs kredito rizikos, susijusios su pakeitimo vertybiniais popieriais pozicija, atvejai
   1.   Jeigu vykdant pakeitimo vertybiniais popieriais sandorį įstaiga veikia kaip išvestinės finansinės priemonės sandorio šalis arba sandorio šalis, teikianti rizikos draudimą, arba likvidumo priemonės teikėja, laikoma, kad ji prisiima kredito riziką, susijusią su pakeitimo vertybiniais popieriais pozicija, jeigu išvestine finansine priemone, rizikos draudimu ar likvidumo priemone perimama kredito rizika, susijusi su vertybiniais popieriais pakeistomis pozicijomis ar pakeitimo vertybiniais popieriais pozicijomis.
   2.   Taikant Reglamento (ES) Nr. 575/2013 405 ir 406 straipsnius, jeigu likvidumo priemonė atitinka Reglamento (ES) Nr. 575/2013 255 straipsnio 2 dalyje nurodytas sąlygas, likvidumo priemonės teikėjas nelaikomas prisiimančiu kredito riziką, susijusią su pakeitimo vertybiniais popieriais pozicija.
   3.   Vykdant pakartotinį pakeitimą vertybiniais popieriais keliais lygmenimis arba pakeitimą vertybiniais popieriais, kai sudaroma keletas atskirų pagrindinių sandorių, laikoma, kad įstaiga prisiima tik kredito riziką, susijusią su atskira pakeitimo vertybiniais popieriais pozicija ar sandoriu, kurio rizikos poziciją jį perima.
   4.   Pagal Reglamento (ES) Nr. 575/2013 14 straipsnio 2 dalį įstaigos nelaikomos konsoliduotai pažeidžiančiomis Reglamento (ES) Nr. 575/2013 405 straipsnį, jeigu tenkinamos toliau nurodytos sąlygos:
   
               a)
            
            
               pakeitimo vertybiniais popieriais pozicijas turintis subjektas yra įsteigtas trečiojoje šalyje ir įtrauktas į konsoliduotą grupę pagal Reglamento (ES) Nr. 575/2013 18 straipsnį;
            
         
               b)
            
            
               pakeitimo vertybiniais popieriais pozicijos įtrauktos į a punkte nurodyto subjekto prekybos knygą rinkos formavimo veiklos tikslais;
            
         
               c)
            
            
               pakeitimo vertybiniais popieriais pozicijos nėra reikšmingos bendram a punkte nurodytos grupės prekybos knygos rizikos pobūdžiui ir nesudaro neproporcingos grupės prekybos veiklos dalies.
            
         III SKYRIUS
   
      GRYNOSIOS EKONOMINĖS DALIES IŠLAIKYMAS
   
   3 straipsnis
   Reikšmingos grynosios ekonominės dalies išlaikytojai
   1.   Išlaikyta reikšminga grynoji ekonominė dalis nedalijama skirtingų rūšių išlaikytojams. Reikalavimą išlaikyti reikšmingą grynąją ekonominę dalį visiškai įvykdo bet kuris iš šių subjektų:
   
               a)
            
            
               iniciatorius arba iniciatoriai;
            
         
               b)
            
            
               rėmėjas arba rėmėjai;
            
         
               c)
            
            
               pirminis skolintojas arba pirminiai skolintojai.
            
         2.   Jeigu vertybiniais popieriais pakeistą poziciją sukuria keli iniciatoriai, išlaikymo reikalavimą proporcingai įvykdo kiekvienas iniciatorius atsižvelgdamas į visas vertybiniais popieriais pakeistas pozicijas, kurių iniciatorius jis yra.
   3.   Kai vertybiniais popieriais pakeistas pozicijas sukuria keli pirminiai skolintojai, išlaikymo reikalavimą įvykdo kiekvienas pirminis skolintojas proporcingai pagal visas vertybiniais popieriais pakeistas pozicijas, kurių pirminis skolintojas jis yra.
   4.   Nukrypstant nuo 2 ir 3 dalių, kai vertybiniais popieriais pakeistas pozicijas sukuria keli iniciatoriai arba keli pirminiai skolintojai, išlaikymo reikalavimą gali visiškai įvykdyti vienas iniciatorius arba pirminis skolintojas, jeigu tenkinama bet kuri iš šių sąlygų:
   
               a)
            
            
               iniciatorius ar pirminis skolintojas nustatė ir valdo pakeitimo vertybiniais popieriais programą ar schemą;
            
         
               b)
            
            
               iniciatorius ar pirminis skolintojas nustatė pakeitimo vertybiniais popieriais programą ar schemą ir jo įnašas sudaro daugiau kaip 50 % visų vertybiniais popieriais pakeistų pozicijų.
            
         5.   Kai vertybiniais popieriais pakeistas pozicijas remia keli rėmėjai, išlaikymo reikalavimą įvykdo vienas iš šių subjektų:
   
               a)
            
            
               rėmėjas, kurio ekonominė dalis tinkamiausiai suderinta su investuotojais, kaip sutarė rėmėjai remdamiesi objektyviais kriterijais, įskaitant mokesčių struktūras, dalyvavimą nustatant ir valdant pakeitimo vertybiniais popieriais programą ar schemą ir pakeitimo vertybiniais popieriais kredito rizikos poziciją;
            
         
               b)
            
            
               kiekvienas rėmėjas proporcingai pagal rėmėjų skaičių.
            
         4 straipsnis
   Išlaikymo reikalavimo įvykdymas taikant sintetinę arba sąlyginę išlaikymo formą
   1.   Išlaikymo reikalavimas gali būti įvykdytas vienai iš Reglamento (ES) Nr. 575/2013 405 straipsnio 1 dalies antroje pastraipoje nurodytų galimybių prilygstančiu būdu, taikant sintetinę arba sąlyginę išlaikymo formą, jeigu tenkinamos šios sąlygos:
   
               a)
            
            
               išlaikoma suma bent jau prilygsta reikalavimui pagal galimybę, kuriai galima prilyginti sintetinę arba sąlyginę išlaikymo formą;
            
         
               b)
            
            
               išlaikytojas aiškiai atskleidė, kad nuolat šitaip išlaikys reikšmingą grynąją ekonominę dalį, taip pat išlaikymo formos detales, jai nustatyti taikytą metodiką ir jos lygiavertiškumą vienai iš tų galimybių.
            
         2.   Jeigu subjektas, kuris nėra kredito įstaiga, kaip apibrėžta Reglamento (ES) Nr. 575/2013 4 straipsnio 1 dalies 1 punkte, taikydamas sintetinę arba sąlyginę išlaikymo formą veikia kaip išlaikytojas, sintetiniu arba sąlyginiu būdu išlaikyta dalis visa užtikrinama piniginėmis užtikrinimo priemonėmis ir atskirai laikoma kaip „klientų“ lėšos, kaip nurodyta Europos Parlamento ir Tarybos direktyvos 2004/39/EB (3) 13 straipsnio 8 dalyje.
   5 straipsnis
   a išlaikymo galimybė: proporcingas kiekvieno iš parduotų ar investuotojams perleistų segmentų išlaikymas
   1.   Ne mažiau kaip 5 % nominaliosios kiekvieno iš parduotų ar perleistų segmentų vertės, kaip nurodyta Reglamento (ES) Nr. 575/2013 405 straipsnio 1 dalies a punkte, gali būti išlaikyta ir vienu iš toliau nurodytų būdų:
   
               a)
            
            
               išlaikant bent 5 % kiekvienos vertybiniais popieriais pakeistos pozicijos nominaliosios vertės, jeigu tokių pozicijų kredito rizika visais atžvilgiais prilygsta kredito rizikai, pakeistai vertybiniais popieriais toms pačioms pozicijoms, arba nuo jos priklauso. Atnaujinamojo pakeitimo vertybiniais popieriais, apibrėžto Reglamento (ES) Nr. 575/2013 242 straipsnio 13 dalyje, atveju tai būtų pasiekta išlaikius iniciatoriaus dalį, darant prielaidą, kad ši dalis sudarė bent 5 % kiekvienos vertybiniais popieriais pakeistos pozicijos nominaliosios vertės ir visais atžvilgiais prilygo kredito rizikai, kuri buvo pakeista vertybiniais popieriais toms pačioms pozicijoms, arba nuo jos priklausė;
            
         
               b)
            
            
               teikiant likvidumo priemonę pagal ABCP programą, kai ši priemonė gali būti didesnio prioriteto taikant sutartiniu principu „iš viršaus į apačią“ pagrįstą metodą, jeigu įvykdomos šios sąlygos:
               
                           i)
                        
                        
                           likvidumo priemonė padengia 100 % vertybiniais popieriais pakeistų pozicijų kredito rizikos;
                        
                     
                           ii)
                        
                        
                           likvidumo priemonė padengia kredito riziką, kol išlaikytojas turi išlaikyti ekonominę dalį taikydamas tokią likvidumo priemonę atitinkamai pakeitimo vertybiniais popieriais pozicijai;
                        
                     
                           iii)
                        
                        
                           likvidumo priemonę teikia pakeitimo vertybiniais popieriais sandorio iniciatorius, rėmėjas ar pirminis skolintojas;
                        
                     
                           iv)
                        
                        
                           įstaigai, prisiimančiai tokio pakeitimo vertybiniais popieriais riziką, suteikta galimybė gauti atitinkamą informaciją, kad ji galėtų patikrinti, ar laikomasi i, ii ir iii punktų;
                        
                     
         
               c)
            
            
               Išlaikomas vertikalusis segmentas, kurio nominalioji vertė yra ne mažesnė nei 5 % visų išleistų vekselių segmentų bendros nominaliosios vertės.
            
         6 straipsnis
   b išlaikymo galimybė: atnaujinamųjų pozicijų iniciatoriaus dalies išlaikymas
   Reglamento (ES) Nr. 575/2013 405 straipsnio 1 dalies b punkte nurodytą dalį galima išlaikyti išlaikant bent 5 % kiekvienos vertybiniais popieriais pakeistos pozicijos nominaliosios vertės, jeigu tik tokių pozicijų išlaikyta kredito rizika visais atžvilgiais prilygsta kredito rizikai, susijusiai su tomis pačiomis vertybiniais popieriais pakeistomis pozicijomis, arba nuo jos priklausė.
   7 straipsnis
   c išlaikymo galimybė: atsitiktinai atrinktų pozicijų išlaikymas
   1.   Reglamento (ES) Nr. 575/2013 405 straipsnio 1 dalies antros pastraipos c punkte nurodytos bent 100 pozicijų, kurios gali būti pakeistos vertybiniais popieriais, iš kurių atsitiktinai atrenkamos išlaikytos ir vertybiniais popieriais pakeistos pozicijos, yra pakankamai įvairios, kad išlaikyta dalis nebūtų pernelyg sutelkta. Rengdamas atrankos procesą, išlaikytojas atsižvelgia į atitinkamus kiekybinius ir kokybinius veiksnius, siekdamas užtikrinti, kad išlaikytos ir vertybiniais popieriais pakeistos pozicijos būtų atskirtos tikrai atsitiktinai. Atsitiktinai atrinktų pozicijų išlaikytojas atsirinkdamas pozicijas, jei taikytina, atsižvelgia į tokius veiksnius, kaip išleidimo data, produktas, geografinis aspektas, inicijavimo data, termino pabaigos data, paskolos ir turto vertės santykis, turto rūšis, pramonės sektorius, negrąžintos paskolos likutis.
   2.   Išlaikytojas skirtingais momentais negali priskirti skirtingų atskirų pozicijų prie išlaikytų pozicijų, nebent tai būtina išlaikymo reikalavimui įvykdyti atsižvelgiant į pakeitimą vertybiniais popieriais, kai vertybiniais popieriais keičiamos pozicijos ilgainiui svyruoja dėl to, kad keičiant vertybiniais popieriais pridedamos naujos pozicijos arba pakinta atskirų pakeistų vertybiniais popieriais pozicijų lygis.
   8 straipsnis
   d išlaikymo galimybė: pirmojo nuostolio segmento išlaikymas
   1.   Pirmojo nuostolio segmentas pagal Reglamento (ES) Nr. 575/2013 405 straipsnio 1 dalies antros pastraipos d punktą išlaikomas per balansines arba nebalansines pozicijas, be to, jis gali būti išlaikomas toliau nurodytais būdais:
   
               a)
            
            
               taikant sąlyginę išlaikymo formą, kaip nurodyta 1 straipsnio 1 dalies c punkte, arba teikiant likvidumo priemonę pagal ABCP programą, kuri atitinka šiuos kriterijus:
               
                           i)
                        
                        
                           išlaikymas apima bent 5 % nominaliosios vertybiniais popieriais pakeistų pozicijų vertės;
                        
                     
                           ii)
                        
                        
                           tai yra pirmojo nuostolio pozicija pakeitimo vertybiniais popieriais atžvilgiu;
                        
                     
                           iii)
                        
                        
                           ji padengia kredito riziką per visą išlaikymo įsipareigojimo laikotarpį;
                        
                     
                           iv)
                        
                        
                           ją pateikia pakeitimo vertybiniais popieriais iniciatorius, rėmėjas ar pirminis skolintojas;
                        
                     
                           v)
                        
                        
                           įstaigai, prisiimančiai tokio pakeitimo vertybiniais popieriais poziciją, suteikta galimybė gauti tinkamą informaciją, kad ji galėtų patikrinti, ar laikomasi i, ii, iii ir iv punktų;
                        
                     
         
               b)
            
            
               taikant papildomą užtikrinimą, kaip kredito vertės didinimo formą, jeigu papildomas užtikrinimas yra kaip „pirmojo nuostolio“ išlaikymas, sudarantis ne mažiau kaip 5 % vykdant pakeitimą vertybiniais popieriais išleistų segmentų nominaliosios vertės.
            
         2.   Jeigu pirmojo nuostolio segmentas viršija 5 % nominaliosios vertybiniais popieriais pakeistų pozicijų vertės, išlaikytojas turi galimybę išlaikyti tik tokio pirmojo nuostolio segmento dalį, jeigu ši dalis prilygsta bent 5 % nominaliosios vertybiniais popieriais pakeistų pozicijų vertės.
   3.   Kad įvykdytų rizikos išlaikymo reikalavimą pakeitimo vertybiniais popieriais schemos lygmeniu, įstaigos neatsižvelgia į pagrindinių sandorių, pagal kuriuos iniciatoriai ar pirminiai skolintojai konkretaus sandorio lygmeniu išlaiko pirmojo nuostolio riziką, buvimą.
   9 straipsnis
   e išlaikymo galimybė: kiekvienos vertybiniais popieriais pakeistos pozicijos pirmojo nuostolio išlaikymas
   1.   Pirmojo nuostolio pozicijos išlaikymas kiekvienos vertybiniais popieriais pakeistos pozicijos lygmeniu pagal Reglamento (ES) Nr. 405 1 dalies antros pastraipos e punktą taikomas, kad išlaikyta kredito rizika visada priklausytų nuo kredito rizikos, kuri pakeista vertybiniais popieriais toms pačioms pozicijoms.
   2.   1 dalyje nurodytas išlaikymo reikalavimas gali būti įvykdytas iniciatoriui arba pirminiam skolintojui pagrindines pozicijas parduodant diskontuota verte, jeigu diskonto dydis yra ne mažesnis nei 5 % kiekvienos pozicijos nominaliosios vertės ir jeigu diskontuoto pardavimo suma iniciatoriui ar pirminiam skolintojui yra atlyginama, tik jeigu ji yra nepanaudojama nuostoliams, patirtiems dėl kredito rizikos, susijusios su vertybiniais popieriais pakeistomis pozicijomis, padengti.
   10 straipsnis
   Išlaikymo dydžio vertinimas
   1.   Vertinant grynosios ekonominės dalies išlaikymo dydį, taikomi šie kriterijai:
   
               a)
            
            
               sandorio sudarymas – laikas, kai pozicijos buvo pirmą kartą pakeistos vertybiniais popieriais;
            
         
               b)
            
            
               išlaikymo dydis apskaičiuojamas pagal nominaliąsias vertes ir šiam apskaičiavimui turto įsigijimo kaina nedaro poveikio;
            
         
               c)
            
            
               į „kainų skirtumo perviršį“, kaip apibrėžta Reglamento (ES) Nr. 575/2013 242 straipsnio 1 dalyje, vertinant išlaikytojo grynąją ekonominę dalį neatsižvelgiama;
            
         
               d)
            
            
               ta pati išlaikymo galimybė ir metodika taikoma grynajai ekonominei daliai apskaičiuoti pakeitimo vertybiniais popieriais sandorio galiojimo laikotarpiu, nebent jeigu dėl išimtinių aplinkybių ją reikia pakeisti ir jeigu tas pakeitimas nėra naudojamas kaip priemonė sumažinti išlaikytos dalies dydį.
            
         2.   Be 1 dalyje nustatytų kriterijų, jeigu nėra įdiegto mechanizmo, pagal kurį sudarant sandorį išlaikyta dalis mažėtų sparčiau nei perleidžiama dalis, laikoma, kad išlaikymo amortizacija paskirstant pinigų srautus ar nuostolius, dėl kurių ilgainiui iš esmės mažėja išlaikymo dydis, neturi poveikio išlaikymo reikalavimui. Nereikalaujama, kad išlaikytojas nuolat didintų ar tikslintų išlaikytą dalį iki bent 5 %, kai nuostoliai realizuojami pagal jo pozicijas arba paskirstomi jo išlaikytai pozicijai.
   11 straipsnis
   Išlaikymo vertinimas atsižvelgiant į nepanaudotas pozicijų, kurias sudaro kredito priemonės, sumas
   Grynosios ekonominės dalies, kuri turi būti išlaikyta kredito priemonėms, įskaitant kredito korteles, apskaičiavimas grindžiamas tik jau panaudotomis, padengtomis ar gautomis sumomis ir tikslinamas pagal šių sumų pokyčius.
   12 straipsnis
   Draudimas apdrausti ar parduoti išlaikytą dalį
   1.   Reglamento (ES) Nr. 575/2013 405 straipsnio 1 dalies trečioje pastraipoje nustatytas draudimas išlaikytai grynajai ekonominei daliai taikyti bet kokias kredito rizikos mažinimo priemones, trumpąsias pozicijas, kitaip ją apdrausti ar parduoti, taikomas atsižvelgiant į išlaikymo reikalavimo tikslą ir ekonominę sandorio esmę. Grynosios ekonominės dalies apdraudimas nelaikomas apsidraudimu pagal Reglamento (ES) Nr. 575/2013 405 straipsnio 1 dalies trečią pastraipą ir todėl gali būti leidžiamas, tik kai juo išlaikytojas neapsidraudžia nuo kredito rizikos, susijusios arba su išlaikytomis pakeitimo vertybiniais popieriais pozicijomis, arba su išlaikytomis rizikos pozicijomis.
   2.   Išlaikytojas bet kurią išlaikytą poziciją ar pakeitimo vertybiniais popieriais poziciją gali naudoti kaip įkaitą užtikrinto finansavimo tikslais, jeigu dėl tokio naudojimo kredito rizika, susijusi su šiomis išlaikytomis pozicijomis ar pakeitimo vertybiniais popieriais pozicijomis neperleidžiama trečiajam asmeniui.
   13 straipsnis
   Reglamento (ES) Nr. 575/2013 405 straipsnio 1 dalies išimtys
   Reglamento (ES) Nr. 575/2013 405 straipsnio 4 dalyje nustatyta išimtis apima pakeitimo vertybiniais popieriais pozicijas koreliacinės prekybos portfelyje, kurios yra pagrindinio įsipareigojimo priemonės, atitinkančios Reglamento (ES) Nr. 575/2013 338 straipsnio 1 dalies b punkto kriterijų arba įtraukimo į koreliacinės prekybos portfelį kriterijų.
   14 straipsnis
   Konsoliduotas išlaikymas
   Įstaiga, atitinkanti išlaikymo reikalavimą, grindžiamą konsolidavimu su susijusia ES patronuojančiąja kredito įstaiga, ES arba mišrią veiklą vykdančia finansų kontroliuojančiąja bendrove pagal Reglamento (ES) Nr. 575/2013 405 straipsnio 2 dalį, užtikrina kad, jeigu išlaikytojui nebetaikoma konsoliduota priežiūra, vienas ar keli likę subjektai, kuriems taikoma konsoliduota priežiūra, perimtų pakeitimo vertybiniais popieriais poziciją, kad būtų užtikrinta nuolatinė atitiktis reikalavimui.
   IV SKYRIUS
   
      IŠSAMAUS PATIKRINIMO REIKALAVIMAI ĮSTAIGOMS, KURIOS PRISIIMA PAKEITIMO VERTYBINIAIS POPIERIAIS POZICIJOS RIZIKĄ
   
   15 straipsnis
   Užsakomosios paslaugos ir kiti bendri dalykai
   1.   Kai neturima informacijos apie konkrečias vertybiniais popieriais pakeistinas pozicijas, įskaitant atvejus, kai pozicijos sukaupiamos prieš jas pakeičiant vertybiniais popieriais arba kai jos gali būti pakeistos esamu atnaujinamu pakeitimu vertybiniais popieriais, įstaiga laikoma įvykdžiusia jai tenkančias išsamaus patikrinimo prievoles, nurodytas Reglamento (ES) Nr. 575/2013 406 straipsnyje, kiekvienai atskirai pakeitimo vertybiniais popieriais pozicijai pagal atitinkamus tinkamumo tokioms pozicijoms kriterijus.
   2.   Tam tikras proceso, kuriuo įvykdomos Reglamento (ES) Nr. 575/2013 406 straipsnyje nurodytos prievolės, užduotis, įskaitant informacijos registravimą, pavesdamos kitiems subjektams įstaigos, prisiimančios pakeitimo vertybiniais popieriais riziką, išlaiko visą to proceso kontrolę.
   16 straipsnis
   Rizikos ypatybių ir struktūrinių požymių patikslinimas
   1.   Atskiros pakeitimo vertybiniais popieriais pozicijos rizikos ypatybės, nurodytos Reglamento (ES) Nr. 575/2013 406 straipsnio 1 dalies b punkte, apima šias tinkamiausias ir reikšmingiausias ypatybes, pavyzdžiui:
   
               a)
            
            
               segmento prioriteto lygmenį;
            
         
               b)
            
            
               pinigų srautų pobūdį;
            
         
               c)
            
            
               bet kokį esamą reitingą;
            
         
               d)
            
            
               panašių segmentų praėjusių laikotarpių rezultatus;
            
         
               e)
            
            
               su segmentais susijusias prievoles, įtrauktas į su pakeitimu vertybiniais popieriais susijusius dokumentus;
            
         
               f)
            
            
               kredito vertės padidinimą.
            
         2.   Su pakeitimo vertybiniais popieriais pozicija susijusių pagrindinių pozicijų ypatybės, nurodytos Reglamento (ES) Nr. 575/2013 406 straipsnio 1 dalies c punkte, apima tinkamiausias ir reikšmingiausias ypatybes, įskaitant informaciją apie rezultatus, nurodytą Reglamento (ES) Nr. 575/2013 406 straipsnio 2 dalyje, susijusią su būsto hipotekos pozicijomis. Įstaigos nustato tinkamus ir palyginamus rodiklius kitos klasės turto rizikos ypatybėms išanalizuoti.
   3.   Reglamento (ES) Nr. 575/2013 406 straipsnio 1 dalies g punkte nurodyti papildomi struktūriniai požymiai apima išvestines finansines priemones, garantijas, akredityvus ir kitų panašių formų kreditinę paramą.
   17 straipsnis
   Peržiūros dažnumas
   Prisiėmusios pakeitimo vertybiniais popieriais pozicijos riziką, įstaigos bent kartą per metus peržiūri, kaip jos laikosi Reglamento (ES) Nr. 575/2013 406 straipsnio reikalavimų, ir daro tai dažniau sužinojusios, kad pažeistos prievolės, įtrauktos į su pakeitimu vertybiniais popieriais susijusius dokumentus, arba reikšmingai pakito bet kuris iš šių elementų:
   
               a)
            
            
               struktūriniai požymiai, galintys reikšmingai paveikti pakeitimo vertybiniais popieriais pozicijos rezultatus;
            
         
               b)
            
            
               pakeitimo vertybiniais popieriais pozicijos ir pagrindinių pozicijų rizikos ypatybės.
            
         18 straipsnis
   Testavimas nepalankiausiomis sąlygomis
   1.   Testavimas nepalankiausiomis sąlygomis, nurodytas Reglamento (ES) Nr. 575/2013 406 straipsnio 1 dalies antroje pastraipoje, apima visas atitinkamas pakeitimo vertybiniais popieriais pozicijas ir yra įtraukiamas į testavimo nepalankiausiomis sąlygomis strategijas ir procesus, kuriuos įstaigos vykdo pagal vidaus kapitalo pakankamumo vertinimo procesą, nurodytą Europos Parlamento ir Tarybos direktyvos 2013/36/ES (4) 73 straipsnyje.
   2.   Kad įvykdytų testavimo nepalankiausiomis sąlygomis reikalavimus, nurodytus Reglamento (ES) Nr. 575/2013 406 straipsnio 1 dalies antroje pastraipoje, įstaigos gali taikyti panašius trečiųjų asmenų parengtus finansinius modelius, o ne tik išorinių kredito rizikos vertinimo institucijų (ECAI) parengtus modelius, jeigu paprašius jos gali įrodyti, kad prieš investuodamos ėmėsi tinkamų atsargumo priemonių patvirtindamos atitinkamas modelių prielaidas ir struktūrą ir supranta tokių modelių metodiką, prielaidas bei rezultatus.
   3.   Vykdydamos Reglamento (ES) Nr. 575/2013 406 straipsnio 1 dalyje nurodytą testavimą nepalankiausiomis sąlygomis pagal ABCP programą, nurodytą Reglamento (ES) Nr. 575/2013 242 straipsnio 9 dalyje, kuri yra remiama likvidumo priemone, visiškai padengiančia vertybiniais popieriais pakeistų pozicijų kredito riziką, įstaigos gali testuoti likvidumo priemonės teikėjo, o ne pakeistų vertybiniais popieriais pozicijų kreditingumą nepalankiausiomis sąlygomis.
   19 straipsnis
   Prekybos ir ne prekybos knygos pozicijos
   1.   Pakeitimo vertybiniais popieriais pozicijos įtraukimas atitinkamai į prekybos ar ne prekybos knygą savaime nėra pakankamas pateisinimas taikyti skirtingas politikos priemones ir procedūras ar skirtingo intensyvumo peržiūrą siekiant įvykdyti išsamaus patikrinimo prievoles, nurodytas Reglamento (ES) Nr. 575/2013 406 straipsnyje. Nustatant, ar turi būti taikomos skirtingos politikos priemonės ir procedūros ar skirtingas peržiūros intensyvumas, reikia atsižvelgti į visus susijusius veiksnius, reikšmingai veikiančius kiekvienos knygos ir atitinkamų pakeitimo vertybiniais popieriais pozicijų rizikos pobūdį, įskaitant, pozicijų dydį, poveikį įstaigos kapitalo bazei nepalankiausiomis sąlygomis ir rizikos koncentraciją, susijusią su vienu konkrečiu sandoriu, emitentu ar turto klase.
   2.   Įstaigos užtikrina, kad bet koks reikšmingas pokytis, dėl kurio padidėja į jų prekybos knygą ir ne prekybos knygą įtrauktų pakeitimo vertybiniais popieriais pozicijų rizikos pobūdis, būtų parodytas atitinkamai pakeičiant jų išsamaus patikrinimo procedūras, taikomas toms pakeitimo vertybiniais popieriais pozicijoms. Šiuo atžvilgiu įstaigos savo oficialioje prekybos ir ne prekybos knygų politikoje ir procedūrose nurodo aplinkybes, dėl kurių tektų peržiūrėti išsamaus patikrinimo prievoles.
   20 straipsnis
   Koreliacinės prekybos portfelio pozicijos
   Laikoma, kad Reglamento (ES) Nr. 575/2013 406 straipsnio reikalavimai yra įvykdyti, jeigu tenkinamos šios sąlygos:
   
               a)
            
            
               pakeitimo vertybiniais popieriais pozicijos įtraukiamos į koreliacinės prekybos portfelį ir yra pagrindinio įsipareigojimo priemonės, nurodytos to reglamento 338 straipsnio 1 dalies b punkte, arba jas galima įtraukti į koreliacinės prekybos portfelį;
            
         
               b)
            
            
               įstaiga laikosi to reglamento 377 straipsnio reikalavimų dėl nuosavų lėšų reikalavimo koreliacinės prekybos portfeliui apskaičiavimo;
            
         
               c)
            
            
               dėl įstaigos požiūrio į nuosavų lėšų reikalavimo savo koreliacinės prekybos portfeliui apskaičiavimą yra išsamiai ir nuodugniai suprantamas jos investavimo į pakeitimo vertybiniais popieriais pozicijas rizikos pobūdis;
            
         
               d)
            
            
               įstaiga taiko oficialią Reglamento (ES) Nr. 575/2013 406 straipsnio 1 dalyje nurodytos atitinkamos informacijos analizavimo ir registravimo politiką ir procedūras, tinkamas jos koreliacinės prekybos portfeliui ir atitinkančias jos investavimo į atitinkamas vertybiniais popieriais pakeistas pozicijas rizikos pobūdį.
            
         V SKYRIUS
   
      REIKALAVIMAI INICIATORIAMS, RĖMĖJAMS IR PIRMINIAMS SKOLINTOJAMS
   
   21 straipsnis
   Kredito suteikimo politika
   1.   Reglamento (ES) Nr. 575/2013 408 straipsnyje nustatytos prievolės įstaigoms iniciatorėms ar rėmėjoms įvykdymas nereiškia, kad skolininkų pobūdis ar paskolos produktai turi būti tokie patys vertybiniais popieriais pakeistoms ir nepakeistoms pozicijoms.
   2.   Jeigu įstaigos rėmėjos ir iniciatorės nesiėmė pirminio vertybiniais popieriais pakeistinų pozicijų kredito teikimo veiklos arba nevykdo konkrečių rūšių vertybiniais popieriais pakeistinų pozicijų kredito teikimo veiklos, jos užtikrina, kad gautų visą reikiamą informaciją, kad įvertintų, ar tokių pozicijų kredito suteikimo kriterijai yra tokie pat pagrįsti ir aiškiai apibrėžti kaip ir kriterijai, taikomi pozicijoms, kurios nepakeičiamos vertybiniais popieriais.
   22 straipsnis
   Įsipareigojimo išlaikyti grynąją ekonominę dalį lygio atskleidimas
   1.   Išlaikytojas pagal Reglamento (ES) Nr. 575/2013 409 straipsnį investuotojams atskleidžia bent tokią informaciją apie savo įsipareigojimo išlaikyti grynąją ekonominę dalį dydį:
   
               a)
            
            
               patvirtina išlaikytojo tapatybę ir tai, ar jis išlaiko dalį kaip iniciatorius, rėmėjas ar pirminis skolintojas;
            
         
               b)
            
            
               ar grynajai ekonominei daliai išlaikyti taikyti Reglamento (ES) Nr. 575/2013 405 straipsnio 1 dalies antros pastraipos a–d arba e punktuose numatyti būdai;
            
         
               c)
            
            
               bet kokį grynosios ekonominės dalies išlaikymo būdo pasikeitimą, kaip nurodyta b punkte, pagal 10 straipsnio 1 dalies d punktą;
            
         
               d)
            
            
               išlaikymo sandorio sudarymo metu ir įsipareigojimo nuolat išlaikyti dalį dydžio patvirtinimą; tai susiję tik su pradinio įsipareigojimo tolesniu vykdymu, nereikalaujant duomenų apie esamą nominaliąją ar rinkos vertę, ar bet kokį išlaikytos dalies vertės sumažėjimą ar sumažinimą.
            
         2.   Jeigu pakeitimo vertybiniam sandoriui taikomos Reglamento (ES) Nr. 575/2013 405 straipsnio 3 ir 4 dalyse nustatytos išimtys, įstaiga, veikianti kaip iniciatorė, rėmėja ar pirminė skolintoja, investuotojams atskleidžia informaciją apie taikomą išimtį.
   3.   1 ir 2 dalyse nurodytas informacijos atskleidimas yra atitinkamai pagrįstas dokumentais ir viešai paskelbtas, išskyrus dvišalius ir privačius sandorius, kai šalys mano, kad pakanka privataus atskleidimo. Pareiškimo apie išlaikymo įsipareigojimą įtraukimas į vertybinių popierių, išleistų pagal pakeitimo vertybiniais popieriais programą, prospektą laikomas tinkama šio reikalavimo įvykdymo priemone.
   4.   Atskleidimas taip pat patvirtinamas po sandorio sudarymo tokiu pat dažnumu, kuris taikomas sandorio ataskaitoms teikti, bent kartą per metus ir bet kuriomis iš šių aplinkybių:
   
               a)
            
            
               kai pažeidžiamas išlaikymo įsipareigojimas, nurodytas Reglamento (ES) Nr. 575/2013 405 straipsnio 1 dalyje;
            
         
               b)
            
            
               kai reikšmingai pasikeičia pakeitimo vertybiniais popieriais pozicijos rezultatai arba pakeitimo vertybiniais popieriais arba pagrindinių pozicijų rizikos ypatybės;
            
         
               c)
            
            
               pažeidus prievoles, įtrauktas į su pakeitimu vertybiniais popieriais susijusius dokumentus.
            
         23 straipsnis
   Reikšmingų duomenų atskleidimas
   1.   Iniciatoriai, rėmėjai ir pirminiai skolintojai užtikrina, kad investuotojai pagal Reglamento (ES) Nr. 575/2013 409 straipsnį turėtų galimybę lengvai susipažinti su visais reikšmingais duomenimis nesukuriant pernelyg didelės administracinės naštos.
   2.   Reglamento (ES) Nr. 575/2013 409 straipsnyje nurodyta informacija tinkamai atskleidžiama bent kartą per metus ir šiomis aplinkybėmis:
   
               a)
            
            
               kai reikšmingai pasikeičia pakeitimo vertybiniais popieriais pozicijos rezultatai arba pakeitimo vertybiniais popieriais arba pagrindinių pozicijų rizikos ypatybės;
            
         
               b)
            
            
               pažeidus prievoles, įtrauktas į su pakeitimu vertybiniais popieriais susijusius dokumentus.
            
         
               c)
            
            
               Kad duomenys būtų laikomi reikšmingais atskiroms pagrindinėms pozicijoms, jie paprastai pateikiami kiekvienos konkrečios paskolos atveju, tačiau tam tikrais atvejais gali būti pateikiami suvestiniai duomenys. Vertinant, ar pakanka suvestinės informacijos, veiksniai, į kuriuos atsižvelgiama, yra pagrindinės grupės struktūra ir tai, ar tos grupės pozicijų valdymas grindžiamas pačia grupe, ar kiekviena konkrečia paskola.
            
         3.   Informacijos atskleidimo reikalavimui vykdomi pagal bet kokius kitus teisinius ar reguliavimo reikalavimus, taikomus išlaikytojui.
   VI SKYRIUS
   
      GALUTINĖS NUOSTATOS
   
   24 straipsnis
   Įsigaliojimas
   Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
   
      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2014 m. kovo 13 d.
      
         
            Komisijos vardu
         
         
            Pirmininkas
         
         José Manuel BARROSO
      
   
   
      (1)  OL L 176, 2013 6 27, p. 1.
   
      (2)  2010 m. lapkričio 24 d. Europos Parlamento ir Tarybos reglamentas (ES) Nr. 1093/2010, kuriuo įsteigiama Europos priežiūros institucija (Europos bankininkystės institucija), iš dalies keičiamas Sprendimas Nr. 716/2009/EB ir panaikinamas Komisijos sprendimas 2009/78/EB (OL L 331, 2010 12 15, p. 12).
   
      (3)  2004 m. balandžio 21 d. Europos Parlamento ir Tarybos direktyva 2004/39/EB dėl finansinių priemonių rinkų, iš dalies keičianti Tarybos direktyvas 85/611/EEB, 93/6/EEB ir Europos Parlamento ir Tarybos direktyvą 2000/12/EB bei panaikinanti Tarybos direktyvą 93/22/EEB (OL L 145, 2004 4 30, p. 1).
   
      (4)  2013 m. birželio 26 d. Europos Parlamento ir Tarybos direktyva 2013/36/ES dėl galimybės verstis kredito įstaigų veikla ir dėl riziką ribojančios kredito įstaigų ir investicinių įmonių priežiūros, kuria iš dalies keičiama Direktyva 2002/87/EB ir panaikinamos direktyvos 2006/48/EB bei 2006/49/EB (OL L 176, 2013 6 27, p. 338).